2021 m. pasaulio šachmatų čempionatas

**2021 m. pasaulio šachmatų čempionatas** – tai mačas tarp pasaulio čempiono Magnus Karlseno ir pretendento Jano Nepomniaščio. Jis vyko 2021 m. lapkričio 24 – gruodžio 12 d. Dubajuje.
Sužaidus 11-ką partijų paaiškėjo mačo nugalėtojas. Juo tapo norvegas Magnusas Karlsenas įveikęs pretendentą rezultatu – **7½ : 3½.** Kovoje dėl pasaulio čempiono vardo, tai jau 5-as jo laimėtas mačas.

### Varžybų organizacija

Mačas dėl šachmatų pasaulio čempiono titulo turėjo prasidėti 2020 metų gruodžio 20 dl Dubajuje. Jį planuota rengti kartu su paroda „Dubai Expo“, kuri dėl Kovido 19 pandemijos buvo nukelta į 2021 m. Dėl tos pačios priežasties ir FIDE nusprendė mačą nukelti į 2021 m.

Prizinį fondą sudarė 2 milijonai eurų iš kurio: 60 % skirta nugalėtojui, o 40 % – pralaimėtojui. Jei po 14-kos klasikinių partijų mačo rezultatas būtų lygus, prizinis fondas būtų paskirstytas mažiau palankiu santykiu nugalėtojui: 55% ir 45%.

Vyriausiuoju arbitru buvo Mahdi Abdulrahimas iš Jungtinių Arabų Emyratų, o jo pavaduotoju – Andy Howie iš Škotijos.

### Pretendentas
Magnuso Karlseno varžovas Janas Nepomniaščis (Rusija). Jis – dukart Rusijos klasikinių šachmatų čempionas, 2019 m. FIDE Didžiojo prizo varžybų antrosios vietos laimėtojas, 2020–2021 m. kandidatų turnyro nugalėtojas. Pastarosios varžybos, prasidėjusios 2020 m. kovą dėl Kovido-19 pandemijos buvo sustabdytos ir baigtos 2021 m. balandį. Jame J. Nepomniaščis, surinkęs 8,5 taško iš 14-kos, užėmė 1-ą vietą ir iškovojo teisę žaisti mačą dėl titulo su pasaulio čempionu Magnusu Karlsenu.
  
J. Nepomniachtchis su M. Karlsenu iki mačo tarpusavio susitikimuose žaidė sėkmingiau nei dauguma ankstesnių dabartinio pasaulio čempiono varžovų. Abu, gimę 1990 m., buvo tris kartus tarpusavyje susitikę 2002–2003 m. jaunimo varžybose. Jose Nepomniaščis laimėjo du kartus. Be to, įveikė M. Karlseną ir 2011 m. Tata Steel bei 2017 m. Londono  klasikinių šachmatų turnyruose.
Bendras Nepomniaščio rezultatas prieš Karlseną, žaidžiant su klasikine laiko kontrole, buvo +4 -1 =6.

## Mačas

### Mačo reglamentas
Mačą sudaro 14-ka partijų.
Mačo dalyvis, kuris pirmas surenka 7.5 taško tampa nugalėtoju. Jei tai įvyksta, nesužaidus visų partijų, likusios nežaidžiamos.

**Laiko kontrolė** sekanti: kiekvienam 40-čiai ėjimų skiriama po 120 min., sekantiems 20-čiai – po 60 min., likusiems ėjimams iki partijos pabaigos – po 15 min. O nuo 61 ėjimo, atlikus ėjimą, pridedama po 30 sek.

Jei po 14-kos partijų mačas pasibaigtų lygiosiomis, po burtų traukimo dėl figūrų spalvos, žaidžiamas 4 partijų greitųjų partijų mačas (25 min +10 sek po kiekvieno ėjimo)

Jei ir vėl lygu – traukiami burtai ir žaidžiamas kitas mačas iš dviejų žaibo partijų (5 min +3 sek po kiekvieno ėjimo), jei ir vėl lygu žaidžiamas (su ta pačia laiko kontrole) kitas 2-jų partijų žaibo mačas, jei ir vėl lygu vėl kartojamas žaibo mačas ir t. t.

Jei po 5-ių žaibo mačų vis dar lygu, dėl figūrų spalvos traukiami burtai ir žaidžiama „Armagedono“ žaibo partija, kurioje galvojimui baltieji gauna 5 min., o juodieji – 4 min. (nuo 61 ėjimo po kiekvieno ėjimo abiems žaidėjams pridedama po 2 sek.) Partijai pasibaigus lygiosiomis mačo nugalėtoju skelbiamas juodosiomis figūromis žaidęs žaidėjas.

Žaidėjams iki juodųjų 40-ojo ėjimo neleidžiama sutarti baigti partiją lygiosiomis. Išimtis: kai figūrų padėtis lentoje pasikartoja tris kartus, dėl lygiųjų fiksavimo galima kreiptis į arbitrą.

**Tvarkaraštis.**
Dieną prieš pirmąją partiją dėl figūrų spalvos traukiami burtai. Žaidimas vyksta po vieną partiją per dieną, o po 3-jų, 5-ių, 8-ių, 10-ies ir 13-kos partijų skiriama po vieną poilsio dieną. Jei pasibaigus mačui, rezultatas būtų lygus, skiriama papildomų partijų diena.

### Rezultatų lentelė

### Mačo eiga

#### 1-oji partija

Janas Nepomniaščis, atvykęs iki partijos pradžios daugiau nei prieš 15 min., ją pradėjo ėjimu - **1.e4** . Magnusas Karlsenas atsakė **1….e5** ir buvo sužaista ispaniškoji partija (C**84**). Pretendentas savo aštuntuoji ėjimu - **8.h3** parodė, kad nenorėtų žaisti Maršalo gambito. Į tai pasaulio čempionas pasirinko - **8…Ža5**. Nepomniaščis, neilgai galvojęs,  ėjo - **9.Žxe5**, kas rodė, kad jis ir  jo komanda su šiuo tęsiniu - pažįstami.

Varžovai iki 16-to ėjimo žaidė gana greitai, kol komentatorius nenustebino baltųjų ėjimas -  **14.Kf1!!** Šis baltųjų ėjimas liudija apie gerą Nepomniaščio debiutinįpasiruošimą. Neskaitant  žaidimo susirašinėjant, jis niekada nebuvo naudotas didmeistrių partijose.

Nors sužaistasis variantas nebuvo tikrasis Maršalo gambitas, situacija lentoje buvo panaši: juodieji, kaip kompensacija už pėstininką, turėjo porą aktyvių rikių. DM Karuana, transliuojant partiją, taip įvertino poziciją: „ Ojektyviai Nepomniaščio padėtis yra geresnė, bet Magnusui ji yra žinoma“.

“Žaidimo metu buvau nusiteikęs labai optimistiškai“, – vėliau sakys Nepomniaščis „Tai gana keistas juodųjų variantas su labai nedidele kompensacija”.

Dėl pozicijos nepergyvenau “, – atkirto Karlsenas. „Debiutas, kurį žaidžiau, nėra toks, kurį  galite sau leisti, jei už pėstininką jus netenkins  poros rikių kompensacija.

Greitai sužaidę debiutą žaidėjai neturėjo bėdų su  laiku. Nepomniaščis paskutinėje partijos fazėje, kad išvengtų didesnių rūpesčių, žaidė tiksliai.

Netrukus, spėjus sugadinti baltųjų karaliaus sparno pėstininkų struktūrą, dvi poros lengvųjų figūrų buvo iškeistos. Nepomniaščis ėjimą (**22.Rf4**) vertino kaip logišką: „… dėl kai kurių pozicinių ir taktinių priežasčių išmainoma rikių pora “, – sakė jis, nors pripažino:. „Iš esmės, po to, kai leidau šiems mainams nutikti, daugiau lygiųjų negalėjau tikėtis.”

Karuanai nepatiko, kiek pasyviai atrodantis Nepomniaščio 3**3.Žg2** ėjimas, kadangi po **33...b4** pradėjo aiškėti, kad Karlsenas yra atsidūręs savo stichijoje.

Vėliau Karlsenas prisipažino, kad žaidimo metu buvo: „šiek tiek susirūpinęs“, bet: „Buvau laimingas, aptikęs idėją, susijusią su **33…b4**, nors supratau, kad jei varžovas bus apdairus ir atsives savo karalių, tikėtis laimėti bus nerealu “.

Tuo metu Karuana apie Nepomniaščį išsakė tokią nuomonę: „Jis nėra tas žaidėjas, kuris šioje pozicijoje skubintų lygiąsias“. Buvęs pretendentas netrukus pridūrė: “Nors pasaulio čempionato mačuose gali būti ir kitaip”. Taip ir nutiko: po laiko kontrolės, praėjus penkiems ėjimams, susitikime buvo užfiksuotos  lygiosios.

Po partijos Nepomniaščis išsakė, kaip jautėsi dėl to, kad pirmoje partijoje, žaisdamas baltosiomis figūromis,  turėjo tenkintis  lygiosiomis. "Paprastai, baltosiomis figūromis jūs bandote laimėti, bet lygiosios, taip pat, yra tam tikras rezultatas. Per daug nepergyvenu, manau, kad Magnusas puikiai žaidė."

Kai žurnalistas neatlyžo ir prašė jį šiek tiek plačiau pasipasakoti, Rusijos DM atsakė: „Jaučiuosi taip, kaip jautiesi po lygiųjų su baltosiomis figūromis. Aišku, norisi daugiau, bet, šiais laikais, tai gana įprastas rezultatas“.

Rezultatas dėsningas“, – sakė ir Karlsenas. „Tam tikrais momentais  šiek tiek nerimo jaučiau. Žinoma, buvo dalykų, kuriuos galėjau padaryti geriau, bet, apskritai manau, kad partijos baigtis pakankamai teisinga".

#### 2-oji partija

Karlsenas pirmuoju ėjimu pasirinko **1.d4.** Nepomniaščis atsakė **1...Žf6**, o jo varžovas -  **2.c4**. Po dar poros ėjimų jie atsidūrė uždarajame kataloniškosios pradžios variante **(E06)**. Karlsenas į  varžovo ėjimus  atsakinėjo ėjimais kurie, kaip atrodė komentatoriams, Nepomniaščiui buvo nevisai suprantami. Pav.: atliekant vienuoliktą ėjimą, juodiesiems prireikė laiko, kad į baltųjų **11.Žf3** surastų atsakymą  **11….Vd7**.

Dabar Karlsenas ėjimu **12.e4** nusprendė priversti Nepomniaščį apsispręsti kur eiti žirgu. Anot Karuanos: "Jei Janas nenori, kad jo žirgas patektų į spąstus ir prarastų valdovės sparno kontrolę, geriausias ėjimas būtų **12...Žb4**”.
Akivaizdu, kad vedantysis Rusijos žaidėjas tai irgi matė, nes ir  sužaidė - **12...Žb4**. Pasaulio čempionas, nesugaišęs nė minutės, paėjo **13.Ve2**, o pretendentas, lygiai taip pat greitai - **13...Žd3**.

Čia Karlsenas kuriam laikui susimąstė, aiškindamasis,  kaip tęsti žaidimą toliau. Galiausiai buvo pasirinktas **14.e5** ėjimas. Komentatoriai priėjo bendros nuomonės, kad Karlsenas, per pasiruošimą mačui, tikriausiai, jo nebuvo numatęs, nors gerai išmano poziciją. Nepomniaščio atsakymas **14. Rb7**, pasak Karuanos, vedė juoduosius prie labai aštrių pozicijų.

Baltieji pasiūlė pėstininko **e5** auką, bet juodieji jos atsisakė ir, paėję **18... Žac5**, pagerino savo žirgo padėtį bei grasino ėjimu **Žb3**, laimėti  kokybę. Ėjimu 19. **Žd6**  Karlsenas aukojo bokštą už žirgą - tai kompiuteriams nepatiko. Kai juodieji ją priėmė, jie pradėjo rodyti nedidelį juodųjų pozicijos pranašumą.

27 ėjime figūrų pozicija atrodė kaip ir lyginė. Buvo keletas nedidelių Karlseno klaidų ir Nepomniaščio netikslumų, tačiau praėjus trims valandoms nuo partijos pradžios, matėsi, kad lygiosios artėja.  Po 31 ėjimo  tapo aišku, kad Magnusui, baltosiomis figūromis, panašiai kaip Janui pirmojoje partijoje,  nemalonumų pavyko išvengti.

Po 33-čio ėjimo susidariusioje pozicijoje,  kurioje Karlsenas, nors ir buvo be kokybės,  nei vienas iš žaidėjų nebeturėjo realių galimybių laimėti. Vis tik, anot Karuanos, nedidelių pavojų juodiesiems buvo likę, todėl jiems reiktų būti atsargiems.

Kai abiem pusėms nebeliko galimybių laimėti, žaidėjai vis dar plušėjo, stengdamiesi iš savo pozicijų išspausti viską, ką tik galimą. Likus mažiau nei keturioms minutėms, pasaulio čempionas vis tiek sugebėjo prikurti  juodiesiems problemų. Komentatorius nustebino baltųjų ėjimas - **34.Kh3**.  Nepomniaščis išsprendė problemas, nukirsdamas 37.... Bxd6 baltųjų žirgą, gražino kokybę ir pozicija supaprastėjo.

Magnusui, apgalvojant 39 ėjimą, jo laikas, skirtas galvojimui, artėjo prie pabaigos, o Janui buvo likusios 4 min., tad salėje pakilo įtampa, kuri užkrėtė ir komentatorius. Vis tik čempionas spėjo padaryti paskutinį ėjimą ir,  gavęs tolesniam žaidimui papildomo laiko, galėjo atsikvėpti.

Abu žaidėjai, kad apsiramintų ir susiplanuotų būsimų ėjimų strategiją, trumpam paliko žaidimų salę. Tuo metu ant lentos buvo valdovių su bokštais baigmė, kurioje baltieji turėjo pėstininku daugiau. Deja, bet tai buvo teorinės lygiosios. Jos ir buvo  58 ėjime užfiksuotos. Mačo rezultatas po dviejų partijų liko lygus – 1:1.

#### 3-ioji partija

Trečiojoje partijoje Nepomniaščis, žaisdamas baltosiomis figūromis, pirmuoju ėjimu rinkosi - **1.e4**.
Septynis pirmuosius savo ėjimus žaidėjai atliko kaip ir pirmojoje **(C84)** partijoje. Nepomniaščis  pirmasis pasuko kita kryptimi, paeidamas **8.a4**. Karlsenas laikėsi savo įpročių ir 14-tą kartą savo karjeroje žaidė - **9...d6**. 

Tačiau su Nepomniaščio atsaku - **10.Žbd2** jam anksčiau  neteko susidurti. Toliau pasaulio čempionas žaidė **10...Be8**. Po partijos apie šį savo ėjimą jis atsiliepė itin neigiamai.

Vienas įsidėmėtinų partijos ėjimų buvo **17....Rc8**, kuriuo siekiama suaktyvinti „prastai stovinčią“ figūrą: vėliau pervedant ją į laukelį **e6** tam, kad paremtų ėjimą ...**d6-d5**,  ar į laukelius **d7**, arba **g4**.

Kritinė situacija  partijoje susidarė po **21.h3** ėjimo, kai žaidėjai  ilgai mąstė, siekdami išspręsti subtilius pozicijos sudėtingumus.

Galimi du juodųjų ėjimai: **21...d5**, kuris vestų į pozicijos supaprastinimą, ir **21...c6**. Karlsenas pasirinko pastarąjį, o tai paskatino Anishą Giri pasidalinti įžvalga apie pasaulio čempioną:
“Vienas iš bruožų, skiriančių Magnusą nuo kitų geriausių žaidėjų tai, kad kai jis išlygina juodaisiais padėtį ir gali rinktis tarp įtampos ar ramaus žaidimo, renkasi įtampą”.

Po **22.Rc2** juodųjų tinkamas  atsakymas buvo **22...d5**, ir padėtis netrukus supaprastėjo iki lyginės rikių baigmės. Po **41.Kf2** žaidėjai sutiko pasidalyti po pustaškį. Mačo rezultatas po trijų partijų **1,5:1,5**

Anot, partiją nagrinėjusių įvairių kompiuterių, Karlsenas pilnam pozicijos išlyginimui turėjo labai siaurą takelį, tačiau jis veiksmingai visus pavojus neutralizavo.

Karlsenas, po partijos, nesutiko su vienu iš žurnalistų, tvirtinusiu, kad žaidžiant juodosiomis figūromis jis neturys sunkumų.
„Nesakyčiau, kad buvo labai lengva“, – ginčijosi jis. „Jaučiu, kad  abiejose partijose, išlyginęs poziciją, per daug progų neturėjau“.

Nepomniaščis. paklaustas, kaip ketina „keisti tendenciją“, nes iki šiol  negaunąs po debiuto apčiuopiamo pranašumo, Rusijos DM atkirto: „Kad ir ką daryčiau, tendencija išliks tokia pati. Tai ne mano pasirengimo, o dabartinės teorijos problema“.

#### 4-oji partija

Karlsenas pirmą kartą mače žaidė **1.e4**, o Nepomniaščis atsakė rusiškąja partija (**C 42**). Karlsenas pasirinko ilgą forsuotą variantą, kuris nesuteikė jam pranašumo.  Nepomniaščis  išlygino žaidimą. 

Po 15 ėjimų žaidėjai vis dar kartojo Vašje-Legravo prieš Karuana partijos ėjimus  2017 m. Norvegijos šachmatų turnyre.  18 ėjimu Karlsenas pateikė naujovę -**18.Žh4!?**.

„18.Žh4 yra žavus“, – taip šį ėjimą komentavo Karuana. "Aš nežinojau šio ėjimo ir tai tikriausiai yra puiki Magnuso idėja."

Vienas iš ėjimo tikslų, siekiant atakuoti pėstininką **d5**, būtų pervesti žirgą per laukelį **g2** į **f4** arba į **e3** laukelius. Tai galima būtų padaryti, paėjus **19. g3**. Tačiau pasaulio čempionas eina per du laukelius – **19. g2-g4**.  Šis ėjimas skirtas atgrasyti juoduosius nuo ėjimo **20...f5**. 

„Nuostabu“, – žavėjosi Karuana, aiškindamas, kad dvigubas pėstininko žingsnis suteikė baltiesiems papildomą galimybę tam tikru žaidimo momentu paeiti ir **g4-g5**, jei juodieji žirgu iš  **f6** laukelio bandytų  ginti savo **d** pėstininką.

Karlsenas ilgam susimąstė, apgalvodamas savo 25-ą ėjimą, kuriuo savo žirgą laukelyje **f6** apgynė pėstininku **g5**. Nepomniaščis  atsakė, stumdamas priekin savo praeinantį pėstininką **“a”**. Karlsenas galėjo forsuoti lygiąsias, bet toliau ieškojo galimybių laimėti. 

Pagalvojęs 34 min ir, neradęs kaip tai galėtų padaryti, nusprendė, žirgu kartoti šachą juodųjų karaliui ir baigti susitikimą lygisiomis.

#### 5-oji partija

Nepomniaščis  trečią kartą pasirinko ispaniškąją partiją (**C 84**). Karlsenas dar kartą panaudojo savo Anti Maršalo repertuarą ir pirmasis nukrypo nuo ankstesnių partijų:  į **8.a4** atsakė ėjimu **8...Bb8**. Toliau abu varžovai žaidė greitai: Nepomniaščis - jau po 13 sek. nukirto pėstininką **9.axb** , o po to, pastūmė pėstininką **10.h3**.

Atlikdamas kitus kelius ėjimus Karlsenas nuolat užtrukdavo keliomis minutėmis ilgiau nei jo varžovas, o pretendentas savo ėjimams skirdavo mažiau nei 30 sekundžių.

Pirmakart Nepomniaščis susimąstė po 15-to Karlseno ėjimo. Rusijos didmeistris prieš paeidamas **16.Vc2** galvojo  - 6 min., bet sekantį ėjimą 1**7. Žf1** atliko gana greitai.

Sužaidęs 17-ka ėjimų, Karlsenas atsiliko pusvalandžiu ir ne be reikalo – partijos pradžia vėl buvo sėkmingesnė Nepomniaščiui. 

Po keletos įprastų ir neįpareigojančių ėjimų pretendentas, kaip manė komentatoriai, siekdamas įgyti pranašumą, galėjo pasirinkti subtilesnį ėjimą **20. c4**: po šio ėjimo baltieji įgytų daugiau erdvės ir trukdytų juodiesiems iškeisti baltalaukius  rikius. Be to, galima būtų stumti jį į **c5** laukelį, o jei **20...c5,** tai **21.Ra4** ir  juodiesiems nenaudinga būtų, kaip darė partijoje, blokuoti ėjimu **21...Rd7**. Nepomniaščis. užtrukęs ilgiau nei kitiems ėjimams -10 min., žaidė kitaip - **20.Bed1.** 

Baltieji galiausiai sugebėjo suaktyvinti savo figūras, pastatydami savo bokštą laukelyje **a6**, o žirgus laukeliuose **c4** ir **f5**. Pasaulio čempiono pozicija atrodė šiek tiek pasyvesnė. Kai žaidėjai priartėjo prie laiko kontrolės, situacija iš esmės nesikeitė: Karlseno gynybai skirta tvirtovė buvo tvirta, o ir stiprūs šachmatų žaidimo programos ir toliau šachmatų poziciją vertino kaip lygią. Taip ji ir pasibaigė. Varžovų nuotaikos po partijos buvo skirtingos.

Nepomniaščis buvo labiau nusivylęs lygiosiomis nei trečiojoje partijoje. Paklaustas apie savijautą, jis nedvejodamas atsakė: „Žinoma, esu nusivylęs“.

Į klausimą, gal būt pavojinga gintis pasyviai, M. Karlsenas atsakė: neprieštarauju… bet man kartas nuo karto tai patinka. Išsikėliau aiškų tikslą: susikurti tvirtovę, kas ir pavyko…. tai mane tikrai džiugina.”.

#### 6-oji partija
Šeštojoje partijoje varžovai prie šachmatų lentos praleido septynias valandas ir 47 minutes. Joje buvo atlikti 136 ėjimai. Pagal ėjimų skaičių partija sumušė ilgiausios partijos pasaulio čempionatų istorijoje pasiekimą. Prieš tai jis buvo: 124 ėjimai padaryti pasaulio šachmatų čempionato mačo penktojoje,  žaistoje Bagije 1978 m., Korchnojaus - Karpovo partijoje.

Magnusas Karlsenas partiją pradėjo  **1.d4** , o po **1...Žf6 2.Žf3 d5 3.g3**, pavėlinęs pėstininko stūmimą į laukelį **c4**, vėliau  perėjo į kataloniškosios partijos pradžią. Ėjimu **10.Žbd2!?** baltieji  pateikė staigmeną - pėstininko auką, kurią teigiamai įvertino didmeistris Karuana. 
Janas Nepomniaščis, paeidamas **10….Žc6** aukos nepriėmė, o  po **11.Žxc4 b5** pats ėmėsi aktyvios veiklos. 

Jo ketinimus išlaikyti įtampą ant šachmatų lentos rodė, kad siekdamas nesuteikti galimybės baltiesiems keistis valdovėmis, jis, nebodamas sudvejintų pėstininkų karaliaus sparne, kerta figūrą pėstininku - **17.…g7xf6.**

Pretendentas ir toliau stebina: netikėtu ėjimu **25…Bac8** pasiūlęs Karlsenui keisti valdovę už du bokštus. Kai kurie komentatoriai tai įvertino, kaip atsakingą ir vykusį sprendimą: baltųjų valdovės sparno pėstininkai taps pažeidžiamesni, o smarkiai centralizuotas juodųjų valdovės  rikio duetas liks grėsmingas. Pasaulio čempionas keičia valdovę už du bokštus.

Pats Karlsenas tai komentavo: “Jaučiau, kad mes abu šiek tiek rizikuojame, bet maniau, kad juodieji rizikuoja šiek tiek daugiau.” 

Žaidimui nemažai įtakos darė, artėjanti 40 ėjimų laiko kontrolė. Karlsenui 10 ėjimų iki 40 ėjimo buvo belikusios 3 min., o Nepomniaščiui – 23. Įvertinus, kad šiame čempionate, skirtingai nuo praėjusio, 30 sek. buvo pridedama tik nuo 61 ėjimo, pasaulio čempionas buvo ceitnote. 

Abu žaidėjai dėl laiko trūkumo klydo, ypač prieš pat 40-ąjį ėjimą. Nors ir galvojęs 9 min. pretendentas, komentatorių vertinimu, klysta pirmas, eidamas **31…. Rb2?** Pradžioje Karlsenas atsakė pukiai - **32. Bc5**, bet po **32….Vd6**, sužaidė 33. Bd1?. Tuo metu po: **33.Bcc2! Rxa3 34.Žf4**. kompiuteriai laimėjimą  skyrė baltiesiems. Po žaidimo  Karuana sakė: “ Aš niekados nebuvau taip priblokštas”, o   Karlsenas: “ Šio ėjimo nenagrinėjau.”

Komentatoriams nepatiko ir ėjimas **36.... Vd5**. Anot jų: juodiesiems geriau būtų buvę kirsti  pėstininką **36....…Rxb4**. 

Kaip nurodė partijos transliacijoje Karuana:  baltieji, vietoj  **40 Žxe4**, galėjo eiti **40.Bdc2!** ir “užpatuoti” tiek juodųjų valdovę, tiek rikį. Juodiesiems liktų: vaikščioti pėstininkais ar karaliumi. 

Pasaulio čempionas praleido ir šią galimybę, likus pusei minutės iki 40-ojo ėjimo. Pretendentas taip pat išnaudojo visą savo laiką: likus iki laiko kontrolės tik 5 sek. jis padarė 40 ėjimą.  Tuo metu  padėtis lentoje jau buvo apylygė.

Artėjo antroji laiko kontrolė. Labai įpareigojantį Karlseno ėjimą **59.f3** Karuana pavadino „neatsakingu“.  Po šio ėjimo dauguma stebėtojų tikėjosi partiją baigsiantis lygiosiomis ir nedaug kas prognozavo kitokią eigą.

Pasaulio čempionas nuo 75 ėjimo, nors ir  buvo išnaudojęs didžiąją savo laiko dalį, spaudė pretendentą: 79 ėjimu jis laimėjo pėstininką, o  80-ame, gražia bokšto auka už rikį ir pėstininką, įgijo poziciją, kurioje turėjo bokštą, žirgą ir tris pėstininkus prieš Nepomniaščio valdovę ir vieną pėstininką.

Galiausiai 115 ėjimu, juodieji iškeitė **h** pėstininką.  Baltieji prieš juodųjų valdovę liko su bokštu, žirgu ir dviem pėstininkais .  Teoriškai, pagal 7 figūrų lentelių bazę, turėtų būti lygiosios.

Komentatorių nuomone, juodieji, paeidami **130. Ve6**, padarė, paskutinę klaidą
, po kurios jie nebegalėjo sutrukdyti baltiesiems pravesti pėstininko į valdoves. 

Juodieji, kurį laiką dar tęsė žaidimą, bet galiausiai, nematydami toliau žaisti prasmės, 136 ėjime pasidavė. Po šios partijos pasaulio čempionas persveria mačo rezultatą ir pirmauja rezultatu **3,5:2,5**.

#### 7-oji partija

Vos dvi su puse valandos trukusi septintoji 2021 m. FIDE pasaulio šachmatų čempionato partija, pasibaigusi lygiosiomis, kol kas buvo trumpiausia. DM Magnusas Karlsenas  į DM Ianą Nepomniaščio, pasirinktą ispaniškosios partijos Anti Maršalo variantą, su **8.a4**, pakartojo savo **8...Bb8**.
Šis variantas  šiame mače buvo žaistas  ketvirtą kartą, tiksliau: trečia kartą, žaidžiant **8.a4** bei antrą, kai juodųjų atsakas yra - **8...Bb8**.

Nors penktojoje partijoje pretendentas buvo įgijęs  nežymią persvarą, jis pirmasis nukrypo nuo jos. Šį kartą Rusijos didmeistris, vietoj **10.c3**, pasirinko **10.d3**, po kurio galima eiti žirgu į laukelį **c3**, o vėliau ir į laukelį **d5**.  Tačiau Nepomniaščis savo žirgo šiame laukelyje ilgai nelaikė: pagalvojęs 13 min. jis išsikeitė žirgais - **14. Žxf6+**.

Šis netikėtas  sprendimas užkliuvo komentatoriams. DM Robertas Hesas, sakė, kad tai “visiškai nereikalinga, nes juodieji baltųjų žirgą laukelyje **d5** vargu ar ruošėsi  kirsti.”

Spaudos konferencijoje Nepomniaščis apie  savo partijos pradžios strategiją sakė:
“Baltieji turėjo nedidelį pranašumą. Nepaisant to, šiose simetriškose struktūrose jis labai nedidelis”, o Karlsenas, kad dėl pradžios jis nesijaudinęs: “Akivaizdu, kad baltųjų pozicija šiek tiek geresnė, bet kol nematote aiškaus būdo padidinti pranašumo, jis paprastai išgaruoja.”

„Išgaravimas“ prasidėjo vos po kelių ėjimų, kai Nepomniaščis paėjo **17.d4**, o Karlsenas nukirto pėstininką **17…exd4**. Pamąstęs septynias minutes, Nepomniaščis sužaidė **18.cxd4**, bet šis naturalus atsakymas paskatino greitas lygiąsias.

Partijoje, kurioje nė viena pusė nedarė rimtų klaidų, komentatoriai sutelkė dėmesį į 18-ą ėjimą, kaip diskutuotiną. Jie siūlė - **18.Žxd4!?**, kuris, jų nuomone,   būtų sukūręs dinamiškesnį žaidimą ir sudėtingesnių pozicijų. Karuana po partijos sakė: „Suprantu ėjimą... Nesuprantu skubėjimo jį padaryti...”

Žaidėjai apsikeitė valdovėmis 27 ėjime, o po 30-to - liko, turėdami karaliaus sparne  po bokštą ir tris pėstininkus. Karlsenas ir Nepomniaščis šioje lygioje padėtyje tęsė partiją iki 41 ėjimo, nes pagal reglamentą tik tada galima buvo tartis dėl lygiųjų.

#### 8-oji partija
8-oje partijoje M. Karlsenas 4-tą kartą žaidė baltosiomis figūromis ir antrą – **1. e4.** J. Nepomniaščis pasirinko rusiškąją partiją . Po ėjimų **1...e5 2. Žf3 Žf6** pasaulio čempionas vietoj populiariausio **3. Že5,** kurį žaidė ketvirtojoje partijoje  žaidė variantą **(C43)** su **3.d4 .** Po aštuonių ėjimų, kuriuos varžovai  atliko gana greitai, ant šachmatų lentos susidarė visiškai simetriška padėtis, kurioje **d** vertikalė buvo pilnai užimta figūromis.

Pirmoji staigmena nutiko 9-ame ėjime, kai p 17 min. svarstymo, Nepomniaščis  pažeidė simetriją stumdamas pėstininką - **9...h5**!?.

Karuana išreiškė nuomonę, kad nepaisant ilgo Nepomniaščio galvojimo, ėjimas  vistiek galėjo būti iš anksto ruoštas: „Būčiau nustebintas ir nepaprastai sužavėtas, jei Janas būtų sugalvojęs jį prie lentos“.

Savo atsakomąjį ėjimą **10.Ve1+** Karlsenas galvojo 41 min. Tiek ilgai šiame mače jis dėl vieno ėjimo dar nebuvo užtrukęs. Tai buvo dar vienas stebinantis pasirinkimas. Komentatoriai spėliojo, kad gal būt tai buvo kvietimas varžovui žaisti **10…Ve7** su greitomis lygiosiomis?

Pasaulio čempionas vėliau pripažino, kad dešimtą ėjimą  jis atliko  būdamas šiek tiek sutrikęs ir jam buvo sunku apskaičiuoti variantus:

„Aš tiesiog sėdėjau ir ilgai galvojau, bet negalėjau tinkamai apskaičiuoti, todėl nusprendžiau apsikeisti valdovėmis, nes tada tikriausiai būtų lygiosios.” Vėliau dar pridūrė: “Jaučiau, kad aštraus mūšio man nereikia.”

Pretendentas pasirinko **10…. Kf8** ir kaip sakė vėliau: “Nemačiau didelio skirtumo tarp **10 Ve7** ir **10 Kf8**. Maniau, kad bet kokiu atveju, turėtų greitai baigtis lygiosiomis.”

Pasaulio čempionas po **11. Rb4** išsikeitė juodalaukiais rikiais. Pretendentas pradėjo žaisti greitai: 14-u ėjimu, suaktyvino **14...Bh6** savo  bokštą, o apytikriai po 13-kos sek. paėjo -  **17…Vf6**. Baltieji  išvengė keitimosi valdovėmis pasitraukdami - **18. Ve3.**

Netikėtai, po 4 min. mąstymo, Nepomniaščis klysta, eidamas **21....b5?**. 
Po penkių su puse minutės dvigubo tikrinimo pasaulio čempionas  valdove šachavo juodųjų karalių  ir  nusikirto  jų pėstininką.

Savo neapsižiūrėjimą pretendentas aiškino taip: "Mačiau, bet pamiršau, kad variante **22...Kg8 23,Vxa7 bxc4** … mano rikis lieka neapgintas."

Po tokio  Rusijos didmeistrio neapsižiūrėjimo sekė keletas netikslių jo ėjimų po kurių Janas gana greitai pateko į sunkią padėtį. 27 ėjime, apsikeitus bokštais, ant šachmatų lentos liko tik valdovės ir pėstininkai. Dar po dviejų ėjimų Magnusas turėjo jau dviem  pėstininkais daugiau.

Tačiau jis neskubėjo daryti ėjimų ir stebėtinai daug laiko leido, visiškai laimėtoje valdovių baigmėje, apgalvodamas savo pasirinkimus. „Turėjau daug laiko, tad nutariau, kad nėra jokios priežasties skubėti su ėjimais“, – teisinosi Karlsenas. „Supratau, kad pergalė neprapuls, bet  atsargiam reikia būti“. Po  pergalės 8-oje partijoje pasaulio čempionas mače pirmauja dviem taškais - **5:3.**

#### 9-oji partija

Po keturių partijų su pirmu ėjimu - **1.e4** Nepomniaščis šįkart žaidė angliškąją pradžią – **1.c4 (A13)**.

Kaip sakė vienas buvęs pasaulio čempionas, kad verta rinktis pradžią, kurioje juodiesiems nelengva rasti giliai išanalizuotų variantų.

Karlsenas bandė  šiek tiek spartinti įvykius ant lentos, kviesdamas ėjimais  **1...e6** ir **2...d5** priešininką į valdovės gambito  teritoriją.  Tačiau neilgai: sekančiu ėjimu pasirinkdamas **3...d4!?** jis pakeitė žaidimo pobūdį.

Karlsenas pripažino, kad  ruošdamasis mačui šį ėjimą nagrinėjo, bet nebuvo tikras, ar naudoti jį, ar ką nors solidesnio: “Pagrindinis rūpestis buvo tas, kad aš negalėjau prisiminti, kas ten vėliau vyksta.”

Greitai žaidimas virto tuo, ką būtų galima apibūdinti kaip atvirkštinį  Benoni. Nepaisant to, kad abu žaidėjai variantui ruošėsi,  tęsinių prisiminimams Karlsenas užtrukdavo ilgiau.Po **6.d3** pasaulio čempionas, gilindamasis į padėtį, savo atsakymui užtruko beveik 10 min. Nors po 11 ėjimų jis dar nebuvo nuklydęs nuo “žinyno”, tačiau buvo atsilikęs nuo pretendento - pusvalandžiu.

Ne pirmą kartą Nepomniąščis negalėjo skųstis pradžia. DM Fabianas Karuaną, per partijos transliacija sakė: „Pozicija yra sudėtinga, ir iš esmės: norint laimėti prieš Magnusą, Janui reikia lįsti į sudėtingas pozicijas“.

Po  Karlseno  ėjimo **14…a3** , Nepomniaščis galėjo pasiūlyti įdomią pėstininko auką **15.b4!?**  ir jei  **15...Žxb4 16.Bb1**. Į tai Karlsenas ketino žaisti **16...b6**, bet po **17.Bxb4 bxc5 18.Bb5!**, baltieji laimėtų c-pėstininką, kadangi į **18… cxd**, sektų **19.Žxd4** ir iškiltu dvigubo užpuolimo  grėsmė žirgui **g4** ir bokštui **a8**. Nepomniaščis neaukojo, o pasirinko pėstininkų mainus -**5. bxa3**. Paklaustas vėliau: apie **15.b4** ėjimą, jis atsakė: “labai daug žadantis, bet nepavadinčiau jo pritrenkiančiu”.

Po baltųjų ėjimo **19.h4** žaidimas darėsi įdomesnis. Anot pretendento, juodieji po ėjimų **19...Bd7** ir **20...Be8** šiek tiek stabilizavo savo padėtį, nors manė, kad jo pozicija vis dar geresnė”.

Klydo ne tik Nepomniaščis. Karlsenas po partijos prisipažino, kad darydamas ėjimą **21…Vb4** nenumatė galimo baltųjų atsakymo  **24 Ve1!** Toliau jis pridūrė: “ ... geri poziciniai ėjimai dažniausiai pasiteisina, net jei ko ir nenumatai.”

Nepomniaščis, kaip jis sakė: “apsidžiaugęs radęs šį ėjimą ir galimybę baigmėje turėti pėstininku daugiau”. Tačiau, Karlsenas manė, kad juodieji už prarastą pėstininką turėjo pakankamą kompensaciją bei lyginę padėtį.

Nukirtęs pėstininką **b7** Nepomiaščis jau sekančiu ėjimu netikėtai  daro, komentatorių vertinimu, didžiausią klaidą mače – **27.c5??.** 
Jie manė, kad  geriau būtų buvę žaisti **27.f3** su sudėtingu žaidimu ir lygiomis galimybėmis.

Karlsenas išvydęs **27.c5??.** ėjimą akivaizdžiai buvo nustebęs: jis buvo paskaičiavęs, kad toks varžovo ėjimas negalimas.

Pasaulio čempionas po mažiau nei trijų minučių tikrinimo pastūmė pėstininką **27...c6!**. Viskas buvo taip paprasta -  baltųjų rikis  laukelyje **b7** pateko į spąstus ir  nebegalėjo iš jų ištrūkti, tad netrukus buvo prarastas. Baltųjų padėtis tapo beviltiška.

„Nemaniau, kad toje pozicijoje buvo galima suklysti …“, – spaudos konferencijoje sakė Nepomniaščis.

Karlsenas  tai, kas šiandien nutiko pavadino: „gana absurdišku“, - paaiškindamas savo žodžių pasirinkimą: „… iš esmės nesitiki, kad laimėsi figūra už dyką. „Tai buvo nelengvas žaidimas, kuriame turėjau sunkumų tiek ant lentos, tiek su laiku, o kad įvykiai taip apsisuks buvo netikėta“, – pridūrė jis, prieš pripažindamas, kad toks laimėjimas nedžiugina jo,  kaip šeštoji laimėta partija: “Turnyrinėje lentelėje laimėjimai atrodo vienodai, bet manau,  kad žymiai naudingiau, nei varžovo rankos paspaudimas, yra atkaliu realiu darbu iškovota pergalė.

Po devintos partijos pasaulio čempionas padidino persvarą mače iki **6:3**.

#### 10-oji partija

Po dviejų rezultatyvių partijų iš eilės 10-ji partija baigėsi lygiosiomis. Pretendentas į M. Karlseno **1.e4**  atsakė rusiškąja gynyba ir abu žaidėjai, rinkdamiesi solidžius ėjimus, vedė partiją link supaprastintos pozicijos.

J.Nepomniaščio pasirinkimas juodosiomis figūromis žaisti **1...e5** šiek tiek stebino. Daugelis ekspertų manė, kad situacija mače jau reikalavo rinktis  aktyvesnių pradžių -   tokių kaip siciliškoji gynyba. Kaip išsireiškė DM Fabianas Karuana: „Po **1.e4 e5** baltieji  siekdami lygiųjų turi *milijoną* būdų“.

Karlsenas nesitikėjo kad varžovas neprieštaraus lygiosioms: „Atvirai pasakius, visai negalvojau, kad jis šiandien žais "rusiškąją...nemanau. kad man, siekiant lygiųjų ... dėl jos iškiltų didelių sunkumų“.

Po **4.Žd3** ėjimo (taip Karlsenas žaidė ir partijoje prieš Karuaną praėjusiame pasaulio čempionate, kuri po 80 ėjimų baigėsi taikiai), buvo žaidžiama: **4...Žxe4 5.Ve2  Ve7**.

DM Robertas Hesas per partijos transliaciją atkreipė dėmesį, kad atsižvelgus į situaciją mače, ankstyvas **5.Ve2**, vedantis į lygų variantą, naudingas čempionui.

Šeštuoju  ėjimu  Nepomniaščis nukrypo nuo minėtos Karlseno-Karuanos partijos ir,  užuot vystęs savo valdovės žirgą, grįžo karaliaus žirgu į  laukelį **f6**. Vis tik sekančiu ėjimu jis sužaidė **7....Žc6**, kuris dabar buvo teorinė naujovė ir aštuntojo ėjimo apgalvojimui Magnusas praleido 19 min.

Kai kurie komentatoriai tikėjosi ėjimo **8.Re3**, kuriuo būtų galima išvengti valdovių pasikeitimo ir vestų prie aštrių padėčių, bet pasaulio čempionas pasirinko **8.c3**. „Mane šiek tiek nustebino netikėta ėjimų tvarka“, – vėliau sakė Karlsenas. "**8.Re3** yra dėmesio vertas ėjimas ....bet gilintis neturėjau nuotaikos ... manau, kad tai paaiškinama, žinant situaciją mače."

Pasaulio čempionas, sužaidęs **17.g3** ir tikėdamasis paspausti varžovo poziciją, buvo nusiteikęs truputi per daug optimistiškai.

Kai žaidėjai optimaliuose  laukeliuose išdėstė figūras, paaiškėjo, kad Nepomniaščis buvo visiškai pasiruošęs ginti susidariusią poziciją. Jis tęsė labai tiksliai: ypač 19-u ėjimu, kai neutralizavo net menką, dar turėtą, baltųjų  pranašumą.

Šioje partijoje pretendentas  praleisdavo daugiau laiko prie lentos, nei ankstesnėse. Paklaustas apie tai, jis pažymėjo: "Manau, kad kėdė patogesnė nei sofa", pridurdamas: "Šiandienos partijoje buvo daugiau ar mažiau akivaizdu, kad ji truks neilgai. Nebuvo didelio skirtumo, kur sėdėti“.

Kertinis dienos ėjimas buvo - **19...Žh5**.Šiuo poziciniu ėjimu juodiesiems pavyko  išlyginti padėtį. Kitas galimas **19...Rh3**, grasinantis keistis, irgi buvo geras. Tačiau **19...Žh5**,  buvo skirtas  žirgo pervedimui į laukelį **g7**, iš kurio šis padėtų stumti **f** ir **g** pėstininkus, bei pagelbėtų iškeisti rikius ėjimu **29....Rf5**, taip pat buvo stiprus.

Po **30.Rxf5 Žxf5**  partija greitai pasiekė lyginę baigmę, kur kiekvienas turėjo po  žirgą ir po 4 pėstininkus. Po baltųjų 41 ėjimo buvo užfiksuotos lygiosios.  Pasaulio čempionas mače pirmauja – 6,5:3,5. Jis  išlaikė trijų taškų pranašumą ir priartėjo prie savo pergalės mače.

Pretendentas, paklaustas kodėl  nebandė siekti pergalės? atsakė: -„Pirmiausia reikėjo sužaisti partiją be grubių klaidų“, – o po to: - „šiandien pagrindinė užduotis buvo: nepridaryti kvailysčių“.

Po partijos pasaulio čempionas prisipažino, kad džiaugiasi, galėdamas pridėti sau pustaškį prie  mačo rezultato, sakydamas: „Šiuo metu, kai liko tiek mažai partijų, bet kokios lygiosios - man puikus rezultatas....".

#### 11-oji partija

11-oje partijoje Nepomniaščis žaidė baltosiomis figūromis ir pasirinko itališkąją partiją **(C53)**. Kad pasirinkimas prasmingas manė ir DM Fabianas Karuana, nors neatmetė, kad tai galėjo būti „ūmus sprendimas“.

Jis išreiškė nuomonę, kad ši pradžia  „šiais laikais, galbūt, net sudėtingesnė“ nei ispaniškoji,  o pranašumas tame, kad taip išvengiama daugybės priverstinių variantų.

Karlsenas atsakė apgalvotais ir logiškais ėjimais.  Tuo pat metu, kai  kurie komentatoriai  stebėjosi, kodėl  Nepomniaščis nesirenka ėjimų, leisiančių jam siekti pranašumo. Jie pabrėžė, kad ėjimas **13.Rb5** būtų ambicingesnis nei sužaistasis  partijoje - **13.Rxe6**. Netikėtas jiems buvo ir  20-as Nepomniaščio ėjimas.

Pretendentas prieš atlikdamas ėjimą **20.d4**, kuris lėmė greitą pozicijos supaprastinimą, galvojo tik pusantros minutės. „Aš nesuprantu, kodėl jis taip greitai žaidžia“? – klausė Karuana, teigdamas jog tai rodo: - „kad Nepomniaščis yra praradęs susidomėjimą; greičiausiai po ėjimų **20...exd4 21.exd5 Be4 22.Vc2** jis nepastebėjo juodųjų ėjimo **22...Bf4**, bet jei taip ir buvo, tai atsitiko dėl to, kad variantų  skaičiavimui neskyrė pakankamai laiko“.

Ironiška, bet Nepomniaščis  prieš savo lemiamą klaidą galvojo devynias su puse minutės ir vis tik  klydo - **23.g3??**. Variante: **23...fxe3 24.gxf4 exf2+ 25.Vxf2** baltiesiems viskas tvarkoj, bet gal būt jis nesitikėjo tarpinio ėjimo - **24...Vxg4+!**

Savo komentaruose abu vieni iš geriausių pagal reitingą pasaulio didmeistrių: Karuana ir Anishas Giris išreiškė nuomonę, kad gal būt Nepomniaščis žaidė **23.g3**, norėdamas pasiduoti ir greičiau baigti mačą.

Karlsenas, paaukojęs kokybę, užpuolė  Nepomniaščio atvirą karalių ir po **33.Bxd6** pasiekė laimėtiną bokšto su pėstininkais baigmę. Pasaulio čempionas turėtą persvarą realizavo ir pretendentas  po juodųjų **49....Vc5** pasidavė.

Tai buvo paskutinis ėjimas 11-oje partijoje ir mače, kurio  rezultatas tapo **7,5:3,5**. Toliau jis nebebuvo tęsiamas, kadangi paaiškėjo mačo, iš 14 partijų, nugalėtojas: norvegų DM Magnusas Karlsenas, kuris  5-ą kartą iš eilės laimėjo pasaulio šachmatų čempionato mačą ir išlaikė pasaulio čempiono titulą.

2024 m. pasaulio šachmatų čempionatas
## Šaltiniai

## Nuorodos
* 2021 m. pasaulio čempionato mačo Karlsenas – Nepomniaščis apžvalga 
*  2021 m. FIDE pasaulio šachmatų čempionatas
* 2021 m. FIDE pasaulio čempionatas: neužtenka pažvelgti atgal
* 2021 m. FIDE pasaulio čempionatas: pasikeitė mąstymas?
*Magnusas Carlsenas laimėjo penktą kartą iš eilės pasaulio čempiono titulą
* FIDE pasaulio čempionatas Dubajus 2021: vėl karūnuotas